Els noms de les dones assassinades per violència masclista es llegiran a l’inici de cada Ple de l’Ajuntament de Burjassot
2025-07-24

Els noms i cognoms de les dones i dels menors assassinats per violència masclista seran llegits, en veu alta, a l’inici de cada sessió de Ple ordinari de l’Ajuntament de Burjassot. Així s’ha acordat en la sessió plenària corresponent al mes de novembre, celebrada en el Consistori dimarts passat. L’acord és el resultat de la moció promoguda per Compromís i presentada inicialment per aquest grup municipal, juntament amb el PSPV-PSOE, Partit Popular i els grups no adscrits contra totes les violències cap a les dones. Finalment, la moció s’ha aprovat amb els vots a favor de Compromís, PSPV-PSOE, i els vots dels regidors del grup de no adscrits i amb els vots en contra de VOX i del Partit Popular que va canviar el seu sentit vot i va votar en contra.

La moció aprovada està motivada pel Conveni d’Istanbul, acord vinculant del Consell d’Europa i ratificat per l’Estat Espanyol que, entre els seus objectius, manté protegir les dones contra tota mena de violències així com previndre, perseguir i eliminar la violència contra les dones i la violència domèstica; contribuir a eliminar qualsevol tipus de discriminació cap a la dona, així com concebre un marc global, polítiques i mesures de protecció i assistència a totes les víctimes de violència de gènere.

Del text també es desprén que “com a Ajuntament i com a administració pública més pròxima a la ciutadania, tenim el dret moral però també l’obligació legal de dur a terme actuacions que posen de manifest el nostre compromís amb l’erradicació d’una violència que és present en tots els àmbits de la societat i que té el seu més tràgic exponent en les 1286 dones assassinades des de 2003, 41 d’elles en el que va de 2024”.

Per això, es va acordar que “des de l’aprovació d’aquesta moció, es lligen a l’inici dels plens ordinaris que se celebren a partir de hui els noms de les dones i criatures assassinades per violència masclista, per a visibilitzar i explicitar el compromís d’aquest Ajuntament en la lluita per a erradicar-la” i “que s’informe la ciutadania de l’acord assumit en aquesta moció”.